Trump: ‘Die muur sál gebou word’Pres. Donald Trump lewer sy staatsredetoespraak in Washington (5 Februarie 2019). Foto: Andrew Harnik/AP Pres. Donald Trump het Dinsdagaand (plaaslike tyd) tydens sy tweede staatsrede in Washington sy belofte herhaal dat die omstrede muur op die Meksiko-grens opgerig sal word. Trump het ŉ beroep op die Demokrate gedoen om ŉ kompromis te tref oor die finansiering van die muur en het sy gewone retoriek oor onwettige immigrasie effe versag. “Ons moet kies tussen grootheid en vasval, resultate of weerstand, visie of wraak, ongelooflike vordering of nuttelose vernietiging. Vanaand vra ek julle om grootheid te kies,” het hy gesê. Hy het egter beloof dat die muur wel ŉ werklikheid sal word. “Dit sál gebou word. Eenvoudig gestel, mure werk en mure red lewens. So, kom ons werk saam, kom ons tref ŉ kompromis, en kom ons bereik ŉ ooreenkoms wat Amerika werklik weer veilig sal maak,” het hy gesê. “Geen kwessie is ŉ beter aanduiding van die skeiding tussen die Amerikaanse werkersklas en die Amerikaanse politieke klas soos onwettige immigrasie nie,” het hy bygevoeg. Trump het ook sy staatsrede gebruik om sy grootste prestasies tydens sy twee jaar as president uit te lig. Hy het ŉ beroep gedoen vir samewerking oor werkskepping, handel, infrastruktuurontwikkeling, gesondheidsorg, immigrasie en buitelandse beleid. “Oorwinning is nie ŉ wenslag vir ons party nie. Oorwinning is ŉ wenslag vir ons land,” het hy gesê. “Miljoene medelandsburgers kyk na ons wat nou hier in hierdie vertrek bymekaar is, en hoop ons sal regeer – nie as twee partye nie, maar as een nasie. Die agenda wat ek vanaand hier voorlê, is nie ŉ Republikeine-agenda of Demokrate-agenda nie. Dit is die agenda van die Amerikaanse mense.” Pres. Donald Trump draai na speaker Nancy Pelosi tydens sy staatsredetoespraak in Washington (5 Februarie 2019). Foto: Andrew Harnik/AP Baie van die Demokrate-wetgewers, geklee in wit, het hierop gereageer deur op te staan om hande te klap, onder wie speaker Nancy Pelosi. ŉ Groep vroue van die Demokrate wat in wit geklee was, het ook gejuig toe Trump oor vroue in die werkersmag gepraat het. Selfs Trump was verbaas oor dié reaksie. “Niemand het meer voordeel getrek uit die vooruitstrewende ekonomie as vroue wat 58% van nuwe werksgeleenthede dié jaar beklee het nie,” het hy gesê. “Julle was nie veronderstel om dit te doen nie,” het hy geskerts. “Baie dankie. Alle Amerikaners kan trots wees dat ons nou meer vroue in die werkersmag het as ooit vantevore. En presies ŉ eeu nadat die kongres ŉ grondwetlike wysiging goedgekeur het om vroue die reg te gee om te stem, het ons meer vroue wat in die kongres dien as ooit vantevore.” “Verhouding met Kim Jong-oen is goed” Trump het ook gesê dat hy op 27 en 28 Februarie weer met die Noord-Koreaanse leier Kim Jong-oen in Viëtnam sal vergader vir hul tweede beraad. “As deel van ŉ vooruitstrewende nuwe diplomasie, sal ons voortgaan met ons historiese strewe vir vrede op die Koreaanse Skiereiland,” het hy gesê. Pres. Donald Trump lewer sy staatsredetoespraak in Washington (5 Februarie 2019). Foto: Andrew Harnik/AP “Ons gyselaars het huis toe gekom, kernwapentoetse is gestaak en daar is in die afgelope 15 maande nie ŉ missiel afgevuur nie. As ek nie tot president van die VSA verkies is nie, sou ons nou, na my mening, in ŉ groot oorlog met Noord-Korea gewikkel gewees het,” het hy gesê. “Baie werk moet nog gedoen word, maar my verhouding met Kim Jong-oen is goed.” Die twee wêreldleiers het hul eerste vergadering in Junie verlede jaar in Singapoer gehou. Hoewel Kim beloof het om kernwapentoetse in Noord-Korea te staak, is daar nie uitdruklike besonderhede gegee oor hoe of wanneer dit sou gebeur nie en dit blyk dat daar sedertdien nog min vordering gemaak is. Dan Coats, Trump se eie direkteur van nasionale intelligensie, het verlede week Trump se uitsprake oor Noord-Korea weerspreek toe hy gewaarsku het dit is “onwaarskynlik” dat Pjongjang van sy kernwapenplanne sal afsien omdat “leiers kernwapens beskou as noodsaaklik vir regime-oorlewing”. Kim het ook die VSA gekritiseer dat hy steeds sanksies teen Noord-Korea instel en handhaaf en het in sy Nuwejaarstoespraak gewaarsku dit kan die “die kernontwapening van die Koreaanse Skiereiland vir altyd in die wiele ry”.